 Na temelju članka 31. Statuta Općine Konavle („Službeni glasnik Općine Konavle“, br. 7/21 – pročišćeni tekst)
Općinsko vijeće Općine Konavle na svojoj  7. sjednici, održanoj --. rujna  2026. godine donijelo je
		   
              
PRAVILNIK
o načinu i uvjetima stipendiranja uspješnih i darovitih učenika i studenata u kategorijama uspješnosti i deficitarnih zanimanja s područja Općine Konavle

Članak 1.
  Ovim Pravilnikom utvrđuju se opći uvjeti, postupak i kriteriji za dodjelu stipendija uspješnim i darovitim učenicima i studentima, kao i učenicima i studentima koji se obrazuju za deficitarna zanimanja s područja Općine Konavle te prava i obveze korisnika sredstava.

Članak 2.
  Sredstva za stipendije osiguravaju se u proračunu Općine Konavle. Stipendije se dodjeljuju putem natječaja.

Članak 3.
  Općina Konavle odobrava stipendije učenicima i studentima koji se redovito školuju izvan Općine Konavle.
  Pravo na stipendiju ne mogu ostvariti učenici i studenti koji se obrazuju uz rad ili su korisnici nekih drugih oblika novčane potpore za potrebe obrazovanja.

Članak 4.
  Broj i mjesečni iznos stipendija za svaku školsku, odnosno akademsku godinu utvrđuje općinski načelnik posebnim zaključkom najkasnije do 1. studenoga tekuće godine u okviru sredstava osiguranih u proračunu Općine Konavle. 

Članak 5.
  Učenici i studenti ostvaruju pravo na dodatne bodove u postupku dodjele stipendija ako se obrazuju  za deficitarna zanimanja na području Općine Konavle. Deficitarna zanimanja utvrđuju se  za svaku školsku, odnosno akademsku godinu posebno, na temelju podataka  Hrvatskog  zavoda  za zapošljavanje, Područnog  ureda Dubrovnik, te se navode u tekstu natječaja sukladno  Zaključku o utvrđivanju deficitarnih zanimanja koji donosi općinski načelnik.

Članak 6.
  Prije raspisivanja natječaja općinski načelnik donosi  Zaključak o osnivanju Povjerenstva za provedbu postupka dodjele stipendija (u daljnjem tekstu: Povjerenstvo).
  Natječaj za dodjelu stipendija raspisuje općinski načelnik, a prijave se podnose Upravnom odjelu za opće poslove, mjesnu samoupravu i društvene djelatnosti (u daljnjem tekstu: Upravni odjel) u roku od 15 (petnaest) dana od dana objave.
 Obavijest o raspisivanju natječaja objavljuje se u najmanje jednoj tiskovini, a tekst natječaja i popratna dokumentacija na mrežnoj stranici Općine (www.opcinakonavle.hr).
  Prijave se dostavljaju Upravnom odjelu u zatvorenoj omotnici osobno ili putem pošte, na adresu Općine Konavle.
  Zahtjevi se podnose isključivo na obrascima koje osigurava Općina Konavle, a koji su dostupni na službenoj mrežnoj stranici Općine Konavle ili u pisarnici Općine.
  Članak 7.
  Nakon isteka roka za podnošenje prijava Povjerenstvo razmatra pristigle prijave i priloženu dokumentaciju, utvrđuje koje su prijave potpune i pravodobne  te sastavlja bodovnu listu kandidata na temelju kriterija uspjeha tijekom prethodnog obrazovanja, upisanog razreda odnosno godine studija te deficitarnosti  zanimanja, sukladno uvjetima propisanim ovim Pravilnikom. 
Na temelju bodovne liste Povjerenstvo izrađuje prijedlog rang-liste kandidata.

  Prijedlog rang-liste Povjerenstvo dostavlja nadležnom Upravnom odjelu, koji istu objavljuje na mrežnoj stranici Općine (www.opcinakonavle.hr). O radu Povjerenstva vodi se zapisnik.

  Na objavljeni prijedlog rang-liste kandidati mogu podnijeti prigovor općinskom načelniku u roku od 8 (osam) dana od dana objave. Općinski načelnik donosi odluku o prigovoru u roku od 15 (petnaest) dana od  dana njegova zaprimanja.


    Ako se na raspisani natječaj prijavi manji broj kandidata od broja stipendija koje se dodjeljuju u pojedinoj kategoriji, nepopunjeni broj stipendija može se preraspodijeliti na druge kategorije u kojima postoji dovoljan broj kandidata koji ispunjavaju uvjete za ostvarivanje prava na stipendiju. 
Preraspodjela se provodi isključivo među kandidatima koji su se prijavili na raspisani natječaj, bez provođenja novog natječajnog postupka.

  Nakon odlučivanja o prigovorima, općinski načelnik donosi Zaključak o dodjeli stipendija, a nadležni Upravni odjel priprema ugovore o stipendiranju.

Članak 8.
  Natječaj sadrži:

· opće odredbe i kriterije za dodjelu stipendija,
· rok za podnošenje prijava,
· naziv nadležnog tijela kojem se podnose prijave,
· popis dokumentacije koju je potrebno priložiti uz prijavu,
· broj učeničkih i studentskih stipendija.

     Članak 9.
  Pravo sudjelovanja na natječaju za dodjelu stipendija  imaju učenici srednjih škola i studenti koji su državljani Republike Hrvatske te imaju prebivalište na području Općine Konavle najmanje jednu godinu prije podnošenja prijave. 
  Uvjet je da su redovito upisani u školsku, odnosno akademsku godinu te da nisu korisnici drugih oblika novčane potpore za potrebe obrazovanja iz javnih izvora.

  Osim uvjeta navedenih u prethodnom stavku, potrebno je ispuniti i sljedeće uvjete:

  Opći uspjeh tijekom prethodnog obrazovanja:

· UČENICI  -srednje škole koji su u prethodnoj godini  ostvarili prosjek ocjena  najmanje 4,5;
· STUDENTI  -prve godine studija (opći uspjeh u posljednje četiri godine obrazovanja u svim razredima srednje škole) koji su   ostvarili prosjek ocjena najmanje 4,5;
· STUDENTI  -viših godina studija koji su u prethodnoj godini  ostvarili prosjek ocjena najmanje 3,5.   

    Članak 10.
  Prijava na natječaj sadrži:

1. zahtjev (dostupan na mrežnoj stranici Općine),
2. osobnu iskaznicu (presliku),
3. potvrdu o prebivalištu izdanu od  MUP-a (original ili putem sustava e-Građani),
4. potvrdu o redovitom upisu u tekuću školsku godinu odnosno godinu  studija (original),
5. potvrdu o prosjeku ocjena:
· učenici srednje škole  – svjedodžba prethodne školske godine (preslika),
· studenti prve godine – svjedodžbe sva četiri razreda srednje škole (preslike),
· studenti viših godina studija – prijepis prosjeka ocjena prethodne godine studija (original),
6. izjavu o neprimanju druge stipendije (dostupnu na mrežnoj stranici Općine), izjavu može potpisati roditelj isključivo ako je podnositelj zahtjeva maloljetan.

                                                                          Članak 11.
1. Bodovanje prema prosjeku ocjena

· UČENICI I STUDENTI PRVE GODINE STUDIJA

Minimalni prosjek 4,5 - 1 bod
Maksimalni prosjek 5,0 - 6 bodova

Za svakih  0,1 povećanja prosjeka iznad minimalnog praga dodjeljuje se 1 dodatni bod.

·  STUDENTI VIŠIH GODINA STUDIJA

Minimalni prosjek 3,5 - 1 bod
Maksimalni prosjek 5,0 - 16 bodova

Za svakih  0,1 povećanja prosjeka iznad minimalnog praga dodjeljuje se 1 dodatni bod.

Prosječna ocjena zaokružuje  se na jednu decimalu.
2. Bodovanje prema razredu odnosno godini studija:
Učenici srednje škole
1. razred – 1 bod 
2. razred – 2 boda 
3. razred – 3 boda 
4. razred – 4 boda 
Studenti
1. godina – 1 bod 
2. godina – 2 boda 
3. godina – 3 boda 
4. godina – 4 boda 
5. godina – 5 bodova 
6. godina – 6 bodova
3. Deficitarna zanimanja 

Kandidatima koji se obrazuju za  jedno od deficitarnih zanimanja utvrđenih natječajem dodjeljuje se dodatnih 5 bodova.

Ukupni broj bodova kandidata čini zbroj bodova iz točaka 1., 2. i 3.

U slučaju jednakog broja bodova, prednost ima kandidat:

· s višim prosjekom ocjena iskazanim na dvije decimale
· ako kandidati imaju jednak prosjek ocjena iskazan na dvije decimale, prednost ima kandidat koji pohađa viši razred srednje škole, odnosno višu godinu studija.

Ako ni nakon primjene navedenih kriterija nije moguće utvrditi prednost, odluku o redoslijedu kandidata donosi općinski načelnik na prijedlog Povjerenstva.

  Za studente prve godine studija i studente druge do šeste godine studija sastavit će se zasebne rang-liste kandidata. Stipendije će se dodijeliti prema redoslijedu na odgovarajućoj rang-listi, do popunjavanja broja stipendija utvrđenog natječajem.

Članak 12.
    Učenici ili studenti koji ostvare pravo na stipendiju u više kategorija dužni su se, prije donošenja Zaključka o dodjeli stipendija, pisano očitovati o kategoriji u kojoj žele ostvariti pravo na stipendiju.

Članak 13.
  Na temelju Zaključka o dodjeli stipendija, nadležni Upravni odjel za sve kandidate kojima je odobrena stipendija priprema ugovor o stipendiranju.

  Ugovor o stipendiranju sadrži:

· ime, odnosno naziv ugovornih strana,
· OIB  ugovornih strana,
· naziv škole odnosno visokog učilišta te razred odnosno godinu studija za koju se stipendija dodjeljuje,
· iznos stipendije i i način njezine isplate,
· razdoblje  za koje se stipendija dodjeljuje,
· ostala prava i obveze ugovornih strana.

Članak 14.
  Ugovor o stipendiranju u ime Općine Konavle potpisuje općinski načelnik ili osoba koju on ovlasti i stipendist.
Ako je stipendist maloljetan, ugovor o stipendiranju u njegovo ime potpisuje roditelj ili skrbnik.

Članak 15.
  Stipendija se ugovara  za jednu nastavnu godinu srednjoškolskog obrazovanja odnosno za jednu akademsku godinu  preddiplomskog ili diplomskog studija. 
Stipendija  se isplaćuje mjesečno tijekom deset mjeseci školske odnosno akademske godine. Ne može se dodijeliti više puta za istu godinu školovanja  te se ne isplaćuje za mjesece srpanj i kolovoz.

 Stipendija za apsolventski staž može se dodijeliti za najviše pet mjeseci, počevši od 1. listopada nakon završetka diplomskog studija, a u iznimnim slučajevima stipendija se može dodijeliti i nakon završetka preddiplomskog studija, o čemu odluku donosi Povjerenstvo. Pravo na isplatu stipendije tijekom apsolventskog staža može se ostvariti samo jednom.

Članak 16.
  Korisnik stipendije gubi pravo na stipendiju ako prekine školovanje, odnosno studiranje ili promijeni prebivalište izvan područja Općine Konavle, o čemu je dužan odmah obavijestiti Općinu Konavle.
  Korisnik stipendije ne može istodobno biti korisnik druge stipendije, a ukoliko uz stipendiju Općine Konavle ostvari pravo na drugu stipendiju, dužan je pisano očitovati se o zadržavanju jedne od stipendija.

Članak 17.
  Ako neki od kandidata iz bilo kojeg razloga odustane od sklapanja ugovora o stipendiranju ili u roku od mjesec dana od zakazanog termina za potpisivanje ugovora ne potpiše ugovor o stipendiranju, stipendija se dodjeljuje sljedećem kandidatu na rang-listi, redom do popunjavanja broja odobrenih stipendija. 

Članak 18.
  U iznimnim slučajevima  općinski načelnik može donijeti Zaključak o dodjeli jednokratne novčane potpore za potrebe obrazovanja u zemlji i inozemstvu.

Članak 19.
  Ako učenik ili student prekrši bilo koju obvezu preuzetu ugovorom o stipendiranju, gubi pravo na daljnju isplatu stipendije te je dužan  vratiti  u proračun Općine Konavle sve neosnovano primljene iznose. Isto vrijedi ako se naknadno utvrdi da je učenik ili student prilikom prijave na natječaj za stipendiranje dao lažne podatke ili priložio lažne isprave. 

Članak 20.
  Stupanjem na snagu ovog Pravilnika prestaje vrijediti Pravilnik o načinu i uvjetima stipendiranja uspješnih i darovitih učenika i studenata u kategoriji uspješnosti i deficitarnih zanimanja s područja Općine Konavle („Službeni glasnik Općine Konavle“, br. 7/21, 3/22, 10/24 i  2/25).

Članak 21.
  Ovaj Pravilnik stupa na snagu 8 (osam) dana od dana objave u „Službenom glasniku Općine Konavle“, a primjenjuje se od školske godine 2026./2027.




KLASA: 604-01/26-01/1 
UR.BROJ: 2117-2-01-26-1						       
U Cavtatu, 16. rujna  2026. 

										   Predsjednik
										Općinskog vijeća
										Ivo Simović, v.r.

